วันอาทิตย์ที่ 15 พฤศจิกายน 2563
ถ้อยแถลงนายกรัฐมนตรี การประชุมสุดยอดอาเซียน-สหประชาชาติ ครั้งที่ 11
ถ้อยแถลงนายกรัฐมนตรี การประชุมสุดยอดอาเซียน-สหประชาชาติ ครั้งที่ 11
วันอาทิตย์ที่ 15 พฤศจิกายน 2563 เวลา 09.00 – 10.00 น. ณ ตึกภักดีบดินทร์ ทำเนียบรัฐบาล
ถ้อยแถลงนายกรัฐมนตรี
การประชุมสุดยอดอาเซียน-สหประชาชาติ ครั้งที่ 11
วันอาทิตย์ที่ 15 พฤศจิกายน 2563 เวลา 09.00 – 10.00 น.
ณ ตึกภักดีบดินทร์ ทำเนียบรัฐบาล
ท่านประธาน
ฯพณฯ เลขาธิการสหประชาชาติ อันโตนิอู กูแตเรซ (António Guterres)
ใต้ฝ่าละอองธุลีพระบาท และ ฯพณฯ ทั้งหลาย
การประชุมสุดยอดในวันนี้เกิดขึ้นท่ามกลางวิกฤตการณ์ครั้งใหญ่ ของมวลมนุษยชาติ อาเซียนและสหประชาชาติจึงมีภารกิจสำคัญที่ต้องฝ่าฟันกับความท้าทายในหลายมิติ และผนึกกำลังกันเพื่อสนันสนุนและเสริมสร้างระบบพหุภาคีนิยมและภูมิภาคนิยม ซึ่งเป็นระบบที่เกื้อหนุนกันและช่วยส่งเสริมเสถียรภาพและความเจริญรุ่งเรืองของภูมิภาคมาโดยตลอด
ตลอด 75 ปีที่ผ่านมา สหประชาชาติเป็นเสาหลักในการธำรงไว้ซึ่งสันติภาพ ส่งเสริมการพัฒนาของประเทศต่างๆ และดูแลแก้ไขปัญหานานัปการ เพื่อความอยู่ดีกินดีของประชาชนกว่า 7 พันล้านคนทั่วโลก ผมจึงขอชื่นชมบทบาทที่แข็งขันของท่านเลขาธิการฯ ที่ได้ปฏิรูปสหประชาชาติให้เข้มแข็งขึ้นเพื่อรับมือกับภัยคุกคามรูปแบบใหม่ ทั้งการเปลี่ยนแปลงสภาพภูมิอากาศและการแพร่ระบาดของโควิด-19 โดยเฉพาะการผลักดันให้วัคซีนและยารักษาโควิด-19 เป็นสินค้าสาธารณะของโลก
ผมยินดีที่เรามีแผนปฏิบัติการเพื่อดำเนินการตามปฏิญญาร่วมว่าด้วยความเป็นหุ้นส่วนที่ครอบคลุมระหว่างอาเซียนกับสหประชาชาติ ฉบับใหม่ ปี ค.ศ. 2021-2025 ซึ่งเน้นการปฏิบัติมากขึ้น และบรรจุประเด็นคาบเกี่ยวสำคัญเป็นครั้งแรก ไม่ว่าจะเป็นเพศสภาพ การดำเนินการด้านสภาพภูมิอากาศ ความร่วมมือด้านภาวะฉุกเฉินทางสาธารณสุข และสิทธิมนุษยชน
ในการนี้ ผมขอเสนอสามแนวทางที่สหประชาชาติสามารถสนับสนุนอาเซียนในการสานต่อประเด็นที่คั่งค้างและช่วยขับเคลื่อนการดำเนินการตามเป้าหมายการพัฒนาที่ยั่งยืน ดังนี้
ประการแรก การปรับแนวทางการดำเนินการ ด้วยการจัดลำดับสาขาความร่วมมือระหว่างกันใหม่ โดยเน้นการเสริมสร้างความมั่นคงของมนุษย์ ให้อาเซียนสามารถยืนหยัดและรับมือกับภาวะฉุกเฉินและความท้าทายต่างๆ ซึ่งรวมถึงการผลักดันประเด็นการเปลี่ยนแปลงสภาพภูมิอากาศ ตามที่ท่านเลขาธิการสหประชาชาติได้กล่าวถึง ความเท่าเทียมระหว่างเพศ โดยไทยจะร่วมมือกับสำนักเลขาธิการอาเซียนและองค์การเพื่อสตรีแห่งสหประชาชาติจัดกิจกรรมเผยแพร่รายงานแนวโน้มเรื่องเพศสภาพ ในเอเชียในช่วงปลายปีนี้
ประการที่สอง การเปิดโอกาส ด้วยการส่งเสริมงานอาสาสมัครภายในประชาคมอาเซียน เพื่อให้ประชาชนทั่วไปมีส่วนร่วมขับเคลื่อนการพัฒนาที่ยั่งยืนและสร้างความรู้สึกร่วมในการเป็นเจ้าของ โดยสามารถแบ่งปันและแลกเปลี่ยนประสบการณ์ผ่านความร่วมมือใต้-ใต้ และความร่วมมือไตรภาคี
ประการสุดท้าย การพัฒนาหุ้นส่วน ด้วยการสนับสนุนความเป็นหุ้นส่วนที่เข้มแข็งและมีความรับผิดชอบร่วมกัน โดยในโอกาสครบรอบ 20 ปีของการจัดตั้งเครือข่ายโกลบอลคอมแพ็กแห่งสหประชาชาติ ผมยินดีที่เมื่อวันที่ 31 สิงหาคม ที่ผ่านมา สมาคมเครือข่ายโกลบอลคอมแพ็ก แห่งประเทศไทย ได้ประกาศเจตนารมณ์ที่จะดำเนินธุรกิจตามหลักสากล 10 ประการของโกลบอลคอมแพ็กภายใต้สหประชาชาติ ตลอดจนจะเป็นหุ้นส่วนสำคัญของรัฐบาลในการฟื้นฟูประเทศจากวิกฤตโควิด-19 รวมถึงการบรรลุเป้าหมายการพัฒนาที่ยั่งยืน
ทั้งสามแนวทางนี้ จะสนับสนุนการดำเนินการตามกรอบแผนฟื้นฟูอาเซียนที่ครอบคลุม และข้อเสนอแนะตามรายงานสรุปเชิงนโยบาย ของเลขาธิการสหประชาชาติ เกี่ยวกับผลกระทบของโควิด-19 ต่อเอเชียตะวันออกเฉียงใต้ ขณะเดียวกัน ก็จะช่วยขับเคลื่อนข้อริเริ่มความเกื้อกูลระหว่างวิสัยทัศน์ประชาคมอาเซียน ค.ศ. 2025 กับวาระการพัฒนาที่ยั่งยืน ค.ศ. 2030 ของสหประชาชาติด้วย ทั้งนี้ ผมขอเสนอให้พวกเราร่วมมือกันผ่านกิจกรรมของศูนย์อาเซียนเพื่อการศึกษาและการหารือด้านการพัฒนาที่ยั่งยืน และคณะกรรมาธิการเศรษฐกิจและสังคมแห่งสหประชาชาติสำหรับเอเชียและแปซิฟิก
ท่านประธาน
ใต้ฝ่าละอองธุลีพระบาท และ ฯพณฯ ทั้งหลาย
เมื่อวันที่ 24 ตุลาคม ที่ผ่านมา เราได้เฉลิมฉลองวันสหประชาชาติ ซึ่งปีนี้มีความสำคัญอย่างยิ่ง เพราะนอกจากเป็นวาระครบรอบ 75 ปีแห่งการก่อตั้งสหประชาชาติแล้ว ยังเป็นวันที่มีรัฐผู้ให้สัตยาบันสารสนธิสัญญาห้ามอาวุธนิวเคลียร์ครบ 50 ประเทศ ซึ่งสิ่งนี้พิสูจน์ให้เห็นว่า ความเป็นหนึ่งเดียวกันและเจตจำนงทางการเมืองของรัฐสมาชิกเป็นพลังสำคัญที่จะนำพาพวกเราให้รอดพ้นจากภัยคุกคามที่เกิดขึ้น และตอบสนองต่อการเปลี่ยนแปลงของโลกและความท้าทายใหม่ๆ อย่างทันท่วงที โดยไม่ทิ้งใครไว้ข้างหลัง
สุดท้ายนี้ ผมขอเน้นย้ำการยึดมั่นในระบบพหุภาคีนิยม หลักค่านิยมสากล การส่งเสริมความร่วมมือในเวทีระหว่างประเทศ และความตั้งใจของไทยที่จะทำงานร่วมกับประเทศสมาชิกอาเซียนและสหประชาชาติอย่างใกล้ชิดและแข็งขันต่อไป
ขอบคุณครับ
* * * * *